CELEX: 32020R1296
Language: el
Date: 2020-09-16 00:00:00
Title: Εκτελεστικός κανονισμός (ΕΕ) 2020/1296 της Επιτροπής της 16ης Σεπτεμβρίου 2020 για την τροποποίηση του κανονισμού (ΕΚ) αριθ. 88/97 σχετικά με την άδεια για απαλλαγή της εισαγωγής ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας από την επέκταση με τον κανονισμό (ΕΚ) αριθ. 71/97 του Συμβουλίου του δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 του Συμβουλίου

17.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 303/20
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1296 ΤΗΣ ΕΠΙΤΡΟΠΗΣ
         της 16ης Σεπτεμβρίου 2020
         για την τροποποίηση του κανονισμού (ΕΚ) αριθ. 88/97 σχετικά με την άδεια για απαλλαγή της εισαγωγής ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας από την επέκταση με τον κανονισμό (ΕΚ) αριθ. 71/97 του Συμβουλίου του δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός), και ιδίως το άρθρο 13 παράγραφος 4,
         Έχοντας υπόψη τον κανονισμό (ΕΚ) αριθ. 71/97 του Συμβουλίου, της 10ης Ιανουαρίου 1997, για την επέκταση του οριστικού δασμού αντιντάμπινγκ, που επεβλήθη με τον κανονισμό (ΕΟΚ) αριθ. 2474/93 στις εισαγωγές στην Κοινότητα ποδηλάτων καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας και για την επιβολή του επεκταθέντος δασμού στις εισαγωγές που έχουν καταγραφεί σύμφωνα με τον κανονισμό (ΕΚ) αριθ. 703/96 (2), και ιδίως το άρθρο 2,
         Εκτιμώντας τα ακόλουθα:
         
                     (1)
                  
                  
                     Επί του παρόντος εφαρμόζεται δασμός αντιντάμπινγκ (στο εξής: επεκταθείς δασμός) στις εισαγωγές προς την Ένωση βασικών εξαρτημάτων ποδηλάτων καταγωγής Λαϊκής Δημοκρατίας της Κίνας (στο εξής: ΛΔΚ) ως συνέπεια της επέκτασης με τον κανονισμό (ΕΚ) αριθ. 71/97.
                  
               
                     (2)
                  
                  
                     Βάσει του άρθρου 3 του κανονισμού (ΕΚ) αριθ. 71/97, θα πρέπει να θεσπιστεί σύστημα απαλλαγής για την έγκριση της απαλλαγής των εισαγωγών βασικών εξαρτημάτων ποδηλάτων που δεν καταστρατηγούν τον δασμό αντιντάμπινγκ. Η εν λόγω απαλλαγή ορίζεται στο άρθρο 13 παράγραφος 4 (στο εξής: σύστημα απαλλαγής) του κανονισμού (ΕΕ) 2016/1036 του βασικού κανονισμού. Το σύστημα απαλλαγής απαλλάσσει τις επιχειρήσεις συναρμολόγησης που δεν καταστρατηγούν τα μέτρα αντιντάμπινγκ για τα ποδήλατα και τους επιτρέπει να εισάγουν κινεζικά εξαρτήματα ποδηλάτων χωρίς την επιβολή δασμού αντιντάμπινγκ.
                  
               
                     (3)
                  
                  
                     Το νομικό πλαίσιο για τη λειτουργία του συστήματος απαλλαγής ορίζεται στον κανονισμό (ΕΚ) αριθ. 88/97 της Επιτροπής (3) (στο εξής: κανονισμός απαλλαγής). Ο κανονισμός απαλλαγής τροποποιήθηκε με τον κανονισμό (ΕΕ) αριθ. 512/2013 της Επιτροπής (4), για να θεσπίσει, μεταξύ άλλων, διατάξεις «ελέγχου τελικής χρήσης» όσον αφορά τη συναρμολόγηση ηλεκτρικών ποδηλάτων.
                  
               
                     (4)
                  
                  
                     Αφού επανεξετάστηκε η επέκταση του δασμού αντιντάμπινγκ που είχε επιβληθεί στις εισαγωγές ποδηλάτων καταγωγής ΛΔΚ στις εισαγωγές ορισμένων εξαρτημάτων ποδηλάτων από τη ΛΔΚ σύμφωνα με το άρθρο 11 παράγραφος 2 του βασικού κανονισμού, η Επιτροπή, με τον εκτελεστικό κανονισμό (ΕΕ) 2019/1379 (5) αποφάσισε να διατηρήσει τα μέτρα κατά της καταστρατήγησης για πέντε ακόμη έτη.
                  
               
                     (5)
                  
                  
                     Όπως προβλέπεται στην αιτιολογική σκέψη 44 του κανονισμού (ΕΚ) αριθ. 71/97, η Επιτροπή επανεξετάζει διαρκώς το σύστημα απαλλαγών, έτσι ώστε να μπορεί να το προσαρμόζει, όταν χρειάζεται να λάβει υπόψη την κτηθείσα πείρα από τη λειτουργία του.
                  
               
                     (6)
                  
                  
                     Σύμφωνα με το σύστημα απαλλαγής, όπως ορίζεται στο άρθρο 14 του κανονισμού απαλλαγής, τα εισαγόμενα εξαρτήματα ποδηλάτων μπορούν να χρησιμοποιούνται για τη συναρμολόγηση ηλεκτρικών ποδηλάτων μετά από έγκριση «ελέγχου τελικής χρήσης». Ωστόσο, το άρθρο αυτό εφαρμόζεται μόνο στις επιχειρήσεις συναρμολόγησης ποδηλάτων για τις οποίες δεν ισχύει απαλλαγή. Θα πρέπει επίσης να προβλέπεται διαδικασία που να επιτρέπει στις επιχειρήσεις συναρμολόγησης ποδηλάτων της Ένωσης για τις οποίες ισχύει απαλλαγή να εισάγουν βασικά εξαρτήματα ποδηλάτων για τη συναρμολόγηση ηλεκτρικών ποδηλάτων.
                  
               
                     (7)
                  
                  
                     Εν προκειμένω, η Επιτροπή επισημαίνει ότι η αγορά ποδηλάτων στην Ένωση χαρακτηρίζεται από μεγάλο δυναμισμό, και ότι οι επιχειρήσεις συναρμολόγησης ποδηλάτων για τις οποίες ισχύει απαλλαγή παράγουν και ηλεκτρικά ποδήλατα και ποδήλατα χωρίς κινητήρα.
                  
               
                     (8)
                  
                  
                     Τα εξαρτήματα για τη συναρμολόγηση ηλεκτρικών ποδηλάτων δεν υπόκεινται στον επεκταθέντα δασμό αντιντάμπινγκ. Επομένως, οι εργασίες συναρμολόγησης ηλεκτρικών ποδηλάτων παραμένουν εκτός του πεδίου εφαρμογής του κανονισμού (ΕΚ) αριθ. 71/97. Στην αιτιολογική σκέψη 11 του κανονισμού (ΕΕ) αριθ. 512/2013 επιβεβαιώνεται ότι η χρήση βασικών εξαρτημάτων ποδηλάτων για τη συναρμολόγηση ηλεκτρικών ποδηλάτων δεν προοριζόταν να υπόκειται στον επεκταθέντα δασμό αντιντάμπινγκ για τα ποδήλατα. Πράγματι, «[] το ισχύον σύστημα δεν είναι σαφές όσον αφορά τις εισαγωγές εξαρτημάτων ποδηλάτων που χρησιμοποιούνται για τη συναρμολόγηση ποδηλάτων με βοηθητικό κινητήρα, με ή χωρίς πλάγιο κιβώτιο, τα οποία αναφέρονται ενίοτε ως ηλεκτρικά ποδήλατα ή ποδήλατα με ηλεκτρική υποβοήθηση (pedelec). Τα πλήρη ηλεκτρικά ποδήλατα και, κατά συνέπεια, τα εξαρτήματα για τη συναρμολόγηση τέτοιων ποδηλάτων δεν υπόκεινται ούτε σε δασμό αντιντάμπινγκ ούτε στον επεκταθέντα δασμό αντιντάμπινγκ, δηλαδή οι εργασίες για τη συναρμολόγηση ηλεκτρικών ποδηλάτων παραμένουν εκτός του πεδίου εφαρμογής του κανονισμού (ΕΚ) αριθ. 71/97. Για τον λόγο αυτό, κρίνεται σκόπιμο να επεκταθούν οι ισχύουσες διατάξεις του άρθρου 14 για “έλεγχο τελικής χρήσης” των εξαρτημάτων που προορίζονται για τη συναρμολόγηση ηλεκτρικών ποδηλάτων. Οι διατάξεις σχετικά με τον “έλεγχο τελικής χρήσης” επιτρέπουν στις εθνικές τελωνειακές αρχές να ιχνηλατούν την τελική χρήση των εισαγόμενων εξαρτημάτων, δηλαδή τη χρήση τους για τη συναρμολόγηση συμβατικών ή ηλεκτρικών ποδηλάτων».
                  
               
                     (9)
                  
                  
                     Η Επιτροπή, λαμβάνοντας υπόψη την πείρα που αποκτήθηκε κατά τη λειτουργία του συστήματος απαλλαγής, κρίνει αναγκαία την εισαγωγή ορισμένων τροποποιήσεων για τη διευκόλυνση της λειτουργίας του συστήματος απαλλαγής για τις επιχειρήσεις συναρμολόγησης ποδηλάτων για τις οποίες ισχύει απαλλαγή.
                  
               
                     (10)
                  
                  
                     Το σύστημα απαλλαγής θα πρέπει να ορίζει τις σχετικές διατάξεις όσον αφορά τις επιχειρήσεις συναρμολόγησης οχημάτων πλην των ποδηλάτων, είτε αυτά είναι ηλεκτρικά είτε όχι, για παράδειγμα ορισμένα πατίνια (6), όπου εξαρτήματα του ποδηλάτου όπως τροχοί, πιρούνια και τιμόνια μπορούν επίσης να χρησιμοποιηθούν στην παραγωγή. Ορισμένα πατίνια δεν υπόκεινται ούτε στον δασμό αντιντάμπινγκ ούτε στον επεκταθέντα δασμό αντιντάμπινγκ, οπότε οι εργασίες συναρμολόγησης των πατινιών παραμένουν εκτός του πεδίου εφαρμογής του κανονισμού επέκτασης. Επομένως, κρίνεται σκόπιμο να επεκταθούν οι ισχύουσες διατάξεις του άρθρου 14 του κανονισμού απαλλαγής για «έλεγχο τελικής χρήσης» των εξαρτημάτων που προορίζονται για τη συναρμολόγηση άλλων προϊόντων με τη χρήση εξαρτημάτων ποδηλάτων. Οι διατάξεις σχετικά με τον «έλεγχο τελικής χρήσης» επιτρέπουν στις εθνικές τελωνειακές αρχές να ιχνηλατούν την τελική χρήση των εισαγόμενων εξαρτημάτων, δηλαδή τη χρήση τους για τη συναρμολόγηση ποδηλάτων, είτε αυτά είναι ηλεκτρικά είτε όχι, ή οχημάτων πλην των ποδηλάτων, είτε αυτά είναι ηλεκτρικά είτε όχι.
                  
               
                     (11)
                  
                  
                     Το σύστημα απαλλαγής θα πρέπει επίσης να ορίζει τις σχετικές διατάξεις όσον αφορά τις επιχειρήσεις συναρμολόγησης εξαρτημάτων ποδηλάτων, όπως τα συστήματα πέδησης, όπου εξαρτήματα ποδηλάτων όπως μοχλοί πέδησης μπορούν επίσης να χρησιμοποιηθούν στην παραγωγή συστημάτων πέδησης. Κρίνεται αναγκαίο να υπόκεινται οι επιχειρήσεις συναρμολόγησης εξαρτημάτων ποδηλάτων στους ίδιους κανόνες με τις επιχειρήσεις συναρμολόγησης ολοκληρωμένων ποδηλάτων, ιδίως ως προς τις υποχρεώσεις των μερών που έχουν απαλλαγεί, οι οποίες αναφέρονται στο άρθρο 8 του κανονισμού απαλλαγής.
                  
               
                     (12)
                  
                  
                     Σ’ αυτό το πλαίσιο και για λόγους ασφάλειας δικαίου, κρίνεται σκόπιμο να επεκταθεί το πεδίο εφαρμογής της απαλλαγής στις εισαγωγές βασικών εξαρτημάτων ποδηλάτων τα οποία χρησιμοποιούνται στη συναρμολόγηση οχημάτων πλην των ποδηλάτων με βοηθητικό κινητήρα. Για τον σκοπό αυτό, το άρθρο 1, το άρθρο 4 παράγραφος 1 στοιχείο α), το άρθρο 8 παράγραφος 1 στοιχείο β) και το άρθρο 14 στοιχείο δ) του κανονισμού απαλλαγής θα πρέπει να τροποποιηθούν αναλόγως.
                  
               
                     (13)
                  
                  
                     Επιπλέον, βασικά εξαρτήματα ποδηλάτων μπορούν να παρέχονται από τους κατασκευαστές ποδηλάτων για τους οποίους ισχύει απαλλαγή στους πελάτες τους με σκοπό υπηρεσίες εξυπηρέτησης μετά την πώληση και αξιώσεις από την εγγύηση, χωρίς να υπόκεινται στον δασμό κατά της καταστρατήγησης. Στο πλαίσιο αυτό, η Επιτροπή θεωρεί ότι τα βασικά εξαρτήματα ποδηλάτων για τα οποία ισχύει απαλλαγή μπορούν να χρησιμοποιούνται για υπηρεσίες εξυπηρέτησης μετά την πώληση και για παροχή εγγύησης. Το ανώτατο όριο, όπως ορίζεται στο άρθρο 14 στοιχείο γ) του κανονισμού απαλλαγής, δεν ισχύει γι’ αυτά τα εξαρτήματα, τα οποία παρέχονται από μέρη που έχουν απαλλαγεί. Τονίζεται ωστόσο ότι οι ποσότητες που παρέχονται για τέτοιους σκοπούς πρέπει να είναι εύλογες και ανάλογες προς την εργασία συναρμολόγησης του μέρους που έχει απαλλαγεί, σύμφωνα με το άρθρο 8 του κανονισμού απαλλαγής, και δεν πρέπει να εξουδετερώνουν τις επανορθωτικές συνέπειες του δασμού σύμφωνα με το άρθρο 13 παράγραφος 2 του βασικού κανονισμού.
                  
               
                     (14)
                  
                  
                     Σύμφωνα με την αρχή της χρηστής διοίκησης, οι τροποποιήσεις του κανονισμού απαλλαγής που προβλέπονται στον παρόντα κανονισμό θα πρέπει να εφαρμοστούν το συντομότερο δυνατόν σε όλες τις νέες και σε όλες τις εκκρεμούσες έρευνες.
                  
               
                     (15)
                  
                  
                     Ο κανονισμός (ΕΚ) αριθ. 88/97 θα πρέπει επομένως να τροποποιηθεί αναλόγως.
                  
               
                     (16)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που θεσπίστηκε με το άρθρο 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΚ) αριθ. 88/97 τροποποιείται ως εξής:
            
                        1)
                     
                     
                        Ο ορισμός της «εργασίας συναρμολόγησης» στο άρθρο 1 αντικαθίσταται από το ακόλουθο κείμενο:
                        «ως “εργασία συναρμολόγησης” νοείται η εργασία κατά την οποία χρησιμοποιούνται βασικά εξαρτήματα ποδηλάτων για τη συναρμολόγηση ή την κατασκευή ποδηλάτων, ή για την κατασκευή ή τη συναρμολόγηση εξαρτημάτων ποδηλάτων.»
                     
                  
                        2)
                     
                     
                        Το άρθρο 4 παράγραφος 1 στοιχείο α) αντικαθίσταται από το ακόλουθο κείμενο:
                        
                                    «α)
                                 
                                 
                                    περιέχει στοιχεία που αποδεικνύουν ότι ο αιτών χρησιμοποιεί βασικά εξαρτήματα ποδηλάτων για την κατασκευή ή τη συναρμολόγηση ποδηλάτων ή εξαρτημάτων ποδηλάτων σε ποσότητες που υπερβαίνουν το κατώτατο όριο που καθορίζεται στο άρθρο 14 στοιχείο γ) ή ότι ο αιτών έχει αναλάβει αμετάκλητη συμβατική υποχρέωση να το κάνει·»
                                 
                              
                  
                        3)
                     
                     
                        Το άρθρο 8 παράγραφος 1 στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    στην περίπτωση που παραλαμβάνει βασικά εξαρτήματα ποδηλάτων που έχουν απαλλαγεί από τον επεκταθέντα δασμό δυνάμει του άρθρου 2, αυτά τα εξαρτήματα είτε χρησιμοποιούνται για τις πράξεις συναρμολόγησης ή για τη συναρμολόγηση άλλων προϊόντων, είτε καταστρέφονται, επανεξάγονται ή μεταπωλούνται σε άλλο μέρος που έχει απαλλαγεί.»
                                 
                              
                  
                        4)
                     
                     
                        Το άρθρο 14 στοιχείο δ) αντικαθίσταται από το ακόλουθο κείμενο:
                        
                                    «δ)
                                 
                                 
                                    τα βασικά εξαρτήματα ποδηλάτων προορίζονται για χρήση με σκοπό τη συναρμολόγηση ποδηλάτων με βοηθητικό κινητήρα (πρόσθετος κωδικός TARIC 8835) ή οχημάτων πλην των ποδηλάτων, είτε αυτά έχουν βοηθητικό κινητήρα, είτε όχι (πρόσθετος κωδικός TARIC C549).».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            Εφαρμόζεται σε όλες τις νέες και όλες τις εκκρεμούσες έρευνες από την ημερομηνία έναρξης ισχύος του.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Σεπτεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 16 της 18.1.1997, σ. 55.
         
            (3)  Κανονισμός (ΕΚ) αριθ. 88/97 της Επιτροπής, της 20ής Ιανουαρίου 1997, σχετικά με την άδεια για απαλλαγή της εισαγωγής ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας από την επέκταση με τον κανονισμό (ΕΚ) αριθ. 71/97 του Συμβουλίου του δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 του Συμβουλίου (ΕΕ L 17 της 21.1.1997, σ. 17).
         
            (4)  Κανονισμός (ΕΕ) αριθ. 512/2013 της Επιτροπής, της 4ης Ιουνίου 2013 , για την τροποποίηση του κανονισμού (ΕΚ) αριθ. 88/97 σχετικά με την άδεια για απαλλαγή της εισαγωγής ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας από την επέκταση, με τον κανονισμό (ΕΚ) αριθ. 71/97 του Συμβουλίου, του δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 του Συμβουλίου (ΕΕ L 152 της 5.6.2013, σ. 1).
         
            (5)  Εκτελεστικός κανονισμός (ΕΕ) 2019/1379 της Επιτροπής, της 28ης Αυγούστου 2019, για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας, μετά την επέκταση της ισχύος του δασμού στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα, την Τυνησία, την Καμπότζη, το Πακιστάν και τις Φιλιππίνες, είτε έχουν δηλωθεί ως καταγωγής των εν λόγω χωρών είτε όχι, μετά την επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) αριθ. 2016/1036 (ΕΕ L 225 της 29.8.2019, σ. 1).
         
            (6)  Υπάρχουν πατίνια που εμπίπτουν στον ορισμό του ποδηλάτου. Η συναρμολόγηση τέτοιων πατινιών διέπεται από τους κανόνες που ισχύουν για τις επιχειρήσεις συναρμολόγησης ποδηλάτων.